প্রকাশ : ১৪ আগষ্ট ২০১৯ | আপডেট : ১৫ আগষ্ট ২০১৯
﻿পুরান ঢাকার লালবাগের পোস্তা এলাকায় একটি প্লাস্টিক কারখানায় লাগা আগুন নিয়ন্ত্রণে এসেছে। তাৎক্ষণিকভাবে এই অগ্নিকাণ্ডে হতাহতের কোনো খবর পাওয়া যায়নি।
বুধবার রাত ১০টার পর লাগা আগুন পৌনে ১১টা নাগাদ অনেকটা এলাকাজুড়ে ছড়িয়ে পড়ে। এতে আতঙ্কিত হয়ে পড়েন এলাকার লোকজন। খবর পেয়ে ফায়ার সার্ভিসের ১৬টি ইউনিট গিয়ে আগুন নেভানোর কাজ শুরু করে। রাত সাড়ে ১২টার দিকে আগুন নিয়ন্ত্রণে আসে।
এর আগে ফায়ার সার্ভিসের নিয়ন্ত্রণ কক্ষের কর্মকর্তা বাবুল মিয়া সমকালকে বলেন, রাত ১০টা ৪০ মিনিটে পোস্তা পুলিশ ফাঁড়ির অদূরের ওই কারখানায় আগুন লাগার খবর পাওয়া যায়। প্রথমে ছয়টি ইউনিট সেখানে পাঠানো হয়। তবে আগুনের ভয়াবহতা বিবেচনায় পরে একে একে ইউনিট সংখ্যা বাড়ানো হয়।
তিনি জানান, কারখানাটি টিনশেড ও ভেতরে দাহ্যবস্তু থাকায় আগুন দ্রুত ছড়িয়ে পড়ে। কী কারণে আগুনের সূত্রপাত তা তাৎক্ষণিকভাবে নিশ্চিত হওয়া যায়নি। তদন্ত সাপেক্ষে তা বলা যাবে।
স্থানীয় সূত্র জানায়, ঈদের ছুটিতে কারখানাটি বন্ধ ছিল। কর্মীদের কেউই সেখানে ছিলেন না। ফলে হতাহতের শঙ্কা নেই বললেই চলে। তাছাড়া আগুন লাগার পর আশেপাশের বাসিন্দাদের নিরাপদে সরিয়ে নেওয়া হয়।
ঘটনাস্থলে উপস্থিত লোকজনের ধারণা, বৈদ্যুতিক ট্রান্সফরমার বিস্ফোরিত হয়ে আগুনের সূত্রপাত হয়। তবে ফায়ার সার্ভিসের কর্মকর্তারা বিষয়টি নিশ্চিত করতে পারেননি।